# 2. gardijska brigada "Gromovi"

### Izvor: Wikipedija

Oznaka 2. gbr. Gromovi

2. gardijska brigada "Gromovi" je jedna od četiriju gardijskih i najelitnijih postrojbi Hrvatske vojske.

2. gardijska brigada ustrojena je 15. svibnja 1991. u vojarni "Trstenik", pokraj Dugog Sela, gdje je formirano zapovjedništvo brigade i prva pješačka bojna, a njezina ratna zastava prvi se put zavijorila 28. svibnja na postrojavanju u Kranjčevićevoj. Prvotnu popunu brigade činili su pripadnici MUP-a, postrojbi za posebne namjene iz Lučkog, Rakitja, Kumrovca, Vinice, Siska i Karlovca. Brigada je prvotno bila u sastavu MUP-a, odnosno Zbora narodne garde koji je bio temelj za stvaranje buduće Hrvatske vojske. Tako je i prvi naziv brigade bio 2. "A" brigada ZNG RH. Druga bojna ove brigade formirana je 3. lipnja u Sisku, a 21. lipnja 3. bojna u Dugoj Resi. Ratni put Gromova započeo je već početkom lipnja 1991. godine na mostu Mladosti u Zagrebu zaustavljanjem tenkova tadašnje JNA, a potom su se borili kod Ljubova u Lici. Razmještaj njezinih postrojbi odredio je daljnji ratni put brigade. Sudjelovali su između ostalog i u obrani Karlovca, u borbama na Banovini, branili su Petrinju, Sisak, Sunju... Tijekom 1991. godine u "bitci za Farkašić" oslobađaju značajan dio okupiranog teritorija na desnoj obali rijeke Kupe. Uz to, Gromovi su sudjelovali i u operacijama deblokade Južnog bojišta (operacija Tigar), a dali su i izniman doprinos u operaciji Maslenica, Bljesku i Oluji.

U sastav 2. gardijske brigade 1. svibnja 1996. ulazi 81. gardijska bojna iz Virovitice, a tijekom 2003. u sklopu reorganizacije gardijskih brigada HKoV-a 2. gardijska brigada spojena je sa 7. gardijskom brigadom.

Ratni zapovjednici brigade bili su general-bojnik Božo Budimir, brigadir Vinko Ukota, brigadni general Drago Matanović i brigadni general Zvonko Peternel. Poslijeratni zapovjednici su stožerni brigadir Renato Romić, general bojnik Josip Stojković, stožerni brigadir Vjeran Rožić, brigadir Ivan Mihalina i brigadir Branko Predragović. Tijekom Domovinskog rata sjedišta brigade bila su u Trsteniku Nartskom, Dugom Selu, Sisku i Petrinji, a poslije rata sjedište brigade je u Petrinji.

Brigada ima svoju Vojnu kapelaniju koja nosi naslov po zaštitniku 2. gardijske brigade svetom Iliji Gromovniku. Vojni kapelan je don Milenko Majić. Dan vojne kapelanije obilježava se na blagdan sv. Ilije, 20. srpnja svake godine.

## [uredi] Izvor

- Napomena:Ovaj tekst ili jedan njegov dio je preuzet iz internetskog izdanja časopisa Hrvatski vojnik. Vidi Dopuštenje Hrvatskog vojnika. (broj 86, svibanj 2006.)

Dobavljeno iz "http://hr.wikipedia.org../../../2/2E/_/2._gardijska_brigada__Gromovi__f77f.html"

Kategorije: Hrvatska vojska | Postrojbe u Domovinskom ratu

##### Views

- Članak
- Razgovor
- Trenutna inačica

##### Traži